Diari Oficial de la Generalitat Valenciana


Sumari del DOGV 5096, del 20-09-2005 (2005/10924)

ORDE de 15 de setembre de 2005, de la Conselleria d'Empresa, Universitat i Ciència, per la qual s'establixen les bases per a la concessió d'ajudes per l'Institut de la Petita i Mitjana Indústria de la Generalitat Valenciana (IMPIVA) en el marc del Pla de Competitivitat de l'Empresa Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5096

Data del DOGV
:   20-09-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/10567


Data del document
:   15-09-2005

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * societat sense fins de lucre
    * petita empresa
    * canvi tecnològic
    * ajuda a les empreses
    * mitjana empresa
    * competitivitat

ORDE de 15 de setembre de 2005, de la Conselleria d'Empresa, Universitat i Ciència, per la qual s'establixen les bases per a la concessió d'ajudes per l'Institut de la Petita i Mitjana Indústria de la Generalitat Valenciana (IMPIVA) en el marc del Pla de Competitivitat de l'Empresa Valenciana. [2005/10276]
  
La Conselleria d'Empresa, Universitat i Ciència, com a màxim òrgan encarregat de la direcció i l'execució de la política del Consell de la Generalitat en matèria d'empresa, du a terme una política de diàleg, col·laboració, suport, anàlisi i innovació encaminada a donar suport als sectors empresarials d'esta Comunitat, tant als ja consolidats com als emergents. Les actuacions emmarcades en esta política tenen com a finalitat promoure estratègies que impulsen i dinamitzen els elements de competitivitat de les activitats econòmiques que ajuden a reforçar la posició dels distints sectors empresarials en els mercats, situant el seu marc d'actuació en el context general de la globalització de l'economia mundial.
  
El primer resultat d'esta iniciativa és el Pla de Competitivitat de l'Empresa Valenciana, amb una capacitat de lideratge indiscutible pel fet de promoure i assumir l'avanç i la consolidació de l'economia valenciana cap a la globalitat, així com la innovació del teixit empresarial valencià.
  
El Pla de Competitivitat de l'Empresa Valenciana 2005-2007 és una estratègia col·lectiva que es compon d'un conjunt de plans particulars, dedicats cada un d'ells a un sector empresarial. Els plans sectorials tenen com a nota característica i essencial la participació dels components del sector, tant en la seua elaboració com en el posterior desenvolupament. Cada un dels plans reflectix els reptes i les oportunitats del sector; oferix un diagnòstic real de la situació que afronta i proposa un conjunt estructurat i quantificat de mesures per a avançar en el futur en els àmbits de la innovació, la I+D, la qualificació del capital humà, el desenvolupament empresarial, la comercialització i l'estructuració i regulació de mercats.
  
El marc general d'ajudes que s'aprova per mitjà de la present orde, es concep amb la finalitat de donar resposta immediata, per part del Govern Valencià, a aquells projectes de caràcter empresarial que encaixen dins de l'estratègia sota la qual s'ha concebut el Pla de Competitivitat de l'Empresa Valenciana, i així, la Conselleria d'Empresa, Universitat i Ciència, a través de l'Institut de la Petita i Mitjana Indústria de la Generalitat Valenciana, posarà a disposició de petites i mitjanes empreses, entitats sense ànim de lucre que presten servicis a les pimes que desenvolupen estos projectes, un conjunt de programes i actuacions de suport financer en el marc de la normativa vigent que regula esta matèria, tant en l'àmbit de la Unió Europea com en el marc estatal.
  
Per a la coordinació de l'execució del Pla de Competitivitat de l'Empresa Valenciana, la Conselleria d'Empresa, Universitat i Ciència, mitjançant una orde de 29 de juliol del 2005, ha creat l'Oficina per a la Gestió dels Plans de Competitivitat Empresarials, amb la finalitat de coordinar, consensuar i canalitzar els recursos del Govern Valencià amb els del govern de la nació i de la Unió Europea. Esta oficina es configura com un instrument d'impuls i interlocució entre les demandes i reptes dels sectors empresarials, expressats en els plans de competitivitat, d'una banda, i entre el món de les oportunitats i recursos, d'una altra.
  
La convocatòria de les ajudes previstes en estos programes, així com la determinació dels requisits específics es realitzarà mitjançant una resolució del president de l'IMPIVA.
  
Per tot això, a fi de donar resposta immediata, durant l'exercici 2005, a les accions previstes per al foment de la competitivitat empresarial i en virtut de les facultats que em conferix l'article 35 de la Llei 5/1983, del Govern Valencià,
  
ORDENE
  
Article 1.Objecte i àmbit
  
1. Constituïx l'objecte de la present orde establir el procediment i el marc general per a la concessió d'ajudes per l'Institut de la Petita i Mitjana Indústria de la Generalitat Valenciana (IMPIVA) dins del Pla de Competitivitat de l'Empresa Valenciana, l'objectiu del qual consistix a potenciar la competitivitat de les empreses de sectors consolidats com ara moble-fusta, calçat-components del calçat i pells adobades, joguet, ceràmica, metall-il·luminació, tèxtil, químic, agroalimentari, logística, construcció-obres públiques, àrids-marbre, turisme; i dels sectors emergents com ara aqüicultura, sociosanitari, biomedicina, moda, energies renovables, audiovisual, i altres que puguen sorgir, a través del desenvolupament de projectes de caràcter estratègic en els àmbits de la innovació i la I+D, la qualificació del capital humà, el desenvolupament i la cooperació empresarial, la comercialització i l'estructuració i regulació de mercats.
  
2. Les ajudes a projectes i actuacions seran gestionades i concedides pel dit Institut en el marc de les seues línies de suport i d'acord amb les lleis de pressupostos de la Generalitat Valenciana per a cada exercici econòmic. Les ajudes descrites podran tenir el finançament del Fons Europeu de Desenvolupament Regional i del Fons Social Europeu a través del Programa Operatiu Integrat de la Comunitat Valenciana 2000-2006, tot aplicant-se les disposicions que els regulen.
  
3. Per resolució del president de l'IMPIVA, es faran públiques les convocatòries i l'import global màxim destinat per al finançament de les ajudes que establisquen les corresponents lleis de pressupostos.
  
4. La convocatòria haurà d'incloure, entre altres possibles punts, els següents:
  
- Naturalesa de l'ajuda.
  
- Actuacions objecte d'ajuda.
  
- Beneficiaris.
  
- Determinació dels criteris d'avaluació.
  
- Cost incentivable i intensitats màximes d'ajuda.
  
- Quanties màximes, si és el cas, aplicables.
  
- Terminis de presentació de sol·licituds.
  
- Termini i forma de justificació.
  
Article 2. Beneficiaris
  
1. Podran acollir-se a les ajudes recollides en la present orde:
  
- Entitats públiques i privades sense ànim de lucre.
  
- Petites i mitjanes empreses.
  
- Agrupacions de petites i mitjanes empreses.
  
2. A efectes de la present orde, es considerarà petita i mitjana empresa (PIME), la unitat econòmica amb personalitat física o jurídica que reunisca els requisits següents:
  
- Que ocupe menys de 250 persones.
  
- Que tinga un volum de negoci anual no superior a 50 milions d'euros, o bé un balanç general no superior a 43 milions d'euros.
  
Així mateix, quan calga distingir entre petites i mitjanes empreses, s'entendrà per petita empresa aquella unitat econòmica que ocupe menys de 50 persones i que tinga un volum de negoci anual o un balanç general no superior a 10 milions d'euros; es considerarà microempresa aquella empresa que ocupe menys de 10 persones i el seu volum de negoci o el seu balanç general anual no supere els 2 milions d'euros.
  
3. El còmput dels efectius i límits assenyalats, en el cas d'empreses associades o vinculades, s'efectuarà tal com disposen els apartats 2 i 3 de l'article 6 de l'annex de la Recomanació 2003/361/CE de la Comissió, de 6 de maig del 2003, sobre la definició de microempreses, petites i mitjanes empreses.
  
Article 3. Sol·licituds i documentació
  
1. Les sol·licituds d'ajuda hauran d'anar acompanyades dels documents que a continuació s'indiquen:
  
a) Imprés normalitzat de sol·licitud.
  
b) Memòria del projecte, en imprés normalitzat.
  
c) Documentació acreditativa de la representació que posseïsca el firmant de la sol·licitud, en els termes definits en la corresponent convocatòria.
  
2. Les sol·licituds es presentaran amb anterioritat a la realització del projecte amb les excepcions que puguen establir-se en les convocatòries d'ajudes de l'IMPIVA.
  
3. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte.
  
4. Examinada la documentació aportada, si esta no reunix els requisits exigits es requerirà a l'interessat que, en un termini de 10 dies, esmene la falta o adjunte la documentació necessària, amb indicació que si no ho fa així, es considerarà que ha desistit de la seua sol·licitud.
  
5. Així mateix, es podrà requerir al sol·licitant qualssevol altres dades, documents i informes complementaris que resulten necessaris per a la resolució de l'expedient.
  
6. Amb caràcter general, l'IMPIVA podrà requerir al sol·licitant la reformulació de la seua sol·licitud per a ajustar els compromisos i les condicions a la subvenció atorgable, quan esta siga inferior a la que apareix en la sol·licitud presentada.
  
Article 4. Criteris d'avaluació
  
1. Els criteris que podran considerar-se per a l'avaluació de les sol·licituds seran els següents:
  
a) Qualitat del projecte.
  
b) Viabilitat tècnica i economicofinancera.
  
c) Característiques del sol·licitant.
  
d) Aspectes socioeconòmics.
  
2. No obstant això, i d'acord amb les disponibilitats pressupostàries, podran aplicar-se els següents criteris per a la concessió de les ajudes:
  
- Estimació, únicament, dels projectes que hagen obtingut major valoració.
  
- Prorrateig entre els beneficiaris de l'import global de les ajudes.
  
Article 5. Resolució de les ajudes
  
1. Les ajudes seran concedides pel president de l'IMPIVA mitjançant una resolució o conveni. L'Oficina per a la Gestió dels Plans de Competitivitat Empresarials informarà preceptivament sobre les sol·licituds presentades, d'acord amb el que disposa l'Orde de la Conselleria d'Empresa, Universitat i Ciència de 29 de juliol del 2005.
  
Amb un informe previ d'una comissió d'avaluació, el president de l'IMPIVA resoldrà l'adjudicació de les ajudes mitjançant una resolució o mitjançant la subscripció del corresponent conveni.
  
2. Les resolucions de concessió i els convenis subscrits fixaran la quantia i incorporaran, si és el cas, les condicions i obligacions que afecten el desenvolupament del projecte. Així mateix, podran establir-se terminis parcials perquè el beneficiari execute com a mínim un determinat percentatge del projecte i altres condicions per a la seua justificació.
  
3. La concessió i el pagament de les ajudes estarà condicionada al compliment pel beneficiari de les seues obligacions fiscals i amb la Seguretat Social, en el moment previ a l'atorgament, en els termes establits en la normativa vigent en la matèria, i a l'acreditació de la seua personalitat jurídica referida al moment de la sol·licitud de l'ajuda.
  
L'IMPIVA podrà establir els convenis oportuns amb la Hisenda Pública i la Seguretat Social per a verificar el compliment de les dites obligacions.
  
Quan l'ajuda s'atorgue a una entitat en constitució, en cap cas se'n pagarà l'import abans que estiga constituïda i inscrita en el registre corresponent, per a l'acreditació de la qual cosa es fixarà un termini.
  
4. El termini màxim per a emetre i notificar la resolució serà de dos mesos des de l'acabament del termini de presentació de sol·licituds. Transcorregut l'esmentat termini sense que s'hi haja resolt i notificat, s'entendrà desestimada la sol·licitud d'ajuda en els termes previstos en l'article 44 de la Llei, 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Les subvencions concedides seran publicades en el Diari Oficial de la Generalitat Valenciana, amb indicació de la convocatòria, el programa i el crèdit pressupostari a què s'imputen, el beneficiari, la quantitat concedida i la finalitat de la subvenció.
  
7. Les resolucions a què es referixen els paràgrafs anteriors esgoten la via administrativa i contra elles podrà interposar-se recurs de reposició davant de l'òrgan que dictà l'acte, en el termini d'un mes comptador des de l'endemà de la notificació de la resolució corresponent; o recurs contenciós administratiu davant del jutjat contenciós administratiu corresponent, en el termini de dos mesos comptadors des de l'endemà de la notificació de la resolució corresponent.
  
Article 6. Resolució d'incidències
  
1. Es delega en el director general de l'IMPIVA, la resolució de les incidències que es produïsquen amb anterioritat o posterioritat a la concessió i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
- Minoració o revocació de la subvenció concedida.
  
2. En qualsevol moment de la vigència de l'expedient, el beneficiari haurà d'actualitzar la documentació presentada que haguera experimentat alguna modificació i comunicar altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 7. Control de les accions
  
1. L'IMPIVA, per si o a través de l'òrgan o entitat que designe, podrà en tot moment efectuar totes les accions de comprovació i verificació de la inversió o realització de l'actuació objecte d'ajuda que estime necessàries, sense perjudici de les que hagen dut a terme, si és el cas, les unitats del Fons Europeu de Desenvolupament Regional (FEDER), del Fons Social Europeu (FSE) o altres fons.
  
2. Així mateix, el beneficiari i els tercers relacionats amb l'objecte de la subvenció o la seua justificació estaran obligats a sotmetre's a les actuacions de control financer de la Intervenció General de la Generalitat Valenciana, en relació amb les subvencions o ajudes concedides.
  
3. L'entitat que desenvolupa el projecte n'és responsable de la difusió i haurà de fer coneixedor i partícip a l'IMPIVA de totes les accions de promoció i de comunicació previstes tant en la fase prèvia de sol·licitud com, amb la suficient antelació, al llarg del desenvolupament d'estes, inclosa la difusió dels resultats en suports físics o electrònics. Per a això, haurà de sol·licitar l'autorització de l'IMPIVA per a l'ús de la seua imatge d'acord amb la normativa que hi establisca a este efecte.
  
Article 8. Liquidació de les ajudes
  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda en la convocatòria i en la seua notificació.
  
2. Als efectes del que establix el punt anterior, els beneficiaris hauran de presentar:
  
- Documentació acreditativa de l'execució del projecte.
  
- Acreditació, si és el cas, del compliment de les obligacions i condicions que s'hagueren establit.
  
3. Si per causa justificada, els beneficiaris sol·licitaren un ajornament per a la justificació del projecte, este haurà de presentar-se abans de l'expiració del termini establit i serà resolt pel director general de l'IMPIVA.
  
4. La concessió i el pagament de l'ajuda als beneficiaris sotmesos a un procediment de reintegrament iniciat en el marc d'ajudes de la mateixa naturalesa, quedarà condicionada a l'acabament del mateix.
  
Article 9. Minoració i resolució de l'ajuda concedida
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, l'execució parcial de la inversió, la falta de justificació de part de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen els límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol de les obligacions establides en la convocatòria o en la normativa vigent, dels requisits, les condicions i la resta de circumstàncies que originaren l'atorgament de la subvenció, o la falta de justificació de la realització del projecte, donarà lloc a la incoació del corresponent expedient que podrà finalitzar, si és el cas, amb la revocació de la subvenció i comportar l'obligació de reintegrar les ajudes percebudes i els interessos de demora des del moment del pagament de la subvenció.
  
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions i proves que les adduïdes per l'interessat.
  
Article 10. Naturalesa i quantia de les ajudes
  
1. Les ajudes que s'establixen en la present orde tenen la consideració de subvenció, d'acord amb la definició establida en l'article 2 de la Llei 38/2003, de 17 de novembre, General de Subvencions.
  
S'exclouen de la consideració de subvenció els rendiments financers que es generen pels fons llliurats als beneficiaris.
  
2. Les intensitats d'ajuda a què fa referència la present orde s'entendran en termes bruts (ESB).
  
3. L'import de les ajudes que s'establisca en les respectives convocatòries haurà de respectar les intensitats màximes establides en els respectius règims d'ajuda i en la resta de la normativa sobre ajudes estatals, excepte quan vagen dirigides a entitats sense ànim de lucre i queden fora del seu àmbit d'aplicació per mancar d'efecte potencial sobre la competència i els intercanvis comercials entre els estats membres. Quan es done esta excepció, el beneficiari no podrà mamprendre activitats econòmiques que repercutisquen en tercers de manera que falsegen o amenacen de falsejar la competència i haurà, si és el cas, de prestar els servicis a preu de mercat.
  
4. Es podrà establir un màxim d'ajuda per beneficiari d'acord amb la disponibilitat pressupostària global o per programes i fins i tot la denegació d'ajuda en algun programa, d'acord amb les ajudes rebudes pel beneficiari en altres programes.
  
5. No serà subvencionable l'IVA satisfet per l'adquisició de béns i servicis, excepte quan es tracte d'entitats acollides al règim d'exempció del dit impost.
  
6. Quan un projecte incloga dos o més camps, la quantia de l'ajuda es determinarà per mitjà d'una avaluació precisa de la part corresponent a cada un d'ells.
  
7. En el marc de les disposicions vigents es podrà donar suport a projectes o actuacions plurianuals.
  
Article 11. Règim de compatibilitat
  
1. Cap projecte acollit als règims d'ajuda previstos en la present orde podrà rebre altres ajudes, excepte les que una vegada acumulades a la concedida no sobrepassen el límit màxim establit en el règim més favorable.
  
2. De la mateixa manera, es tindrà en compte el principi que una mateixa despesa no podrà beneficiar-se simultàniament de més d'un fons estructural, tot sent estos fons incompatibles amb els fons de cohesió.
  
Article 12. Aportació de fons propis
  
A fi de garantir que les inversions productives subvencionades són viables i sanes, l'aportació del beneficiari destinada al seu finançament haurà de ser com a mínim del 25%. Esta aportació mínima no podrà comptar amb cap ajuda. Així mateix estes inversions hauran de mantenir-se durant un mínim de cinc anys.
  
Article 13. Ajudes per a la protecció de medi ambient
  
1. Les ajudes en matèria de medi ambient dels sectors inclosos en l'article 1 es concediran amb l'objectiu de facilitar a les empreses l'adopció de mesures que permeten un desenvolupament sostenible de la seua activitat, d'acord amb la preservació del medi ambient. Les ajudes es concediran en el marc i amb les condicions establides en el règim d'ajudes aprovat per la Comissió Europea o la resta de la normativa sobre ajudes estatals.
  
2. Podran ser objecte d'ajuda les actuacions següents:
  
a) Les inversions per a l'adaptació a noves normes mediambientals obligatòries d'instal·lacions amb més de dos anys de funcionament previs a l'entrada en vigor de les noves normes.
  
b) Les inversions per a fomentar que les empreses superen les normes mediambientals obligatòries.
  
c) Les inversions per a millorar el medi ambient, en cas que no hi haja normes obligatòries.
  
d) Les activitats de formació i assessorament en matèria de gestió mediambiental.
  
3. Les intensitats màximes d'ajuda seran:
  
- Inversions: 55% a la província d'Alacant, 50% a la província de Castelló i 52% a la província de València.
  
- Assessorament en matèria de gestió mediambiental: 65%. Quant a la formació específica relativa a la implantació de la gestió mediambiental, la intensitat serà del 35%.
  
Article 14. Ajudes a la investigació i el desenvolupament
  
1. Les ajudes a la investigació i el desenvolupament dels sectors inclosos en l'article 1 es concediran amb l'objectiu de millorar el contingut tecnològic dels productes i servicis subministrats per les empreses. Així mateix, aniran dirigides a estimular i incentivar les activitats d'investigació i desenvolupament tecnològic i que impliquen una cooperació entre les empreses, els centres d'investigació i els departaments universitaris.
  
Les ajudes es concediran en el marc i amb les condicions establides en el règim d'ajudes aprovat per la Comissió Europea o la resta de la normativa sobre ajudes estatals.
  
2. Podran ser objecte d'ajuda les actuacions següents:
  
- En la fase de la investigació industrial:
  
- La investigació planificada o els estudis crítics destinats a adquirir nous coneixements, a fi que estos puguen ser útils per a la posada al punt de nous productes, mètodes o servicis, o implicar una notable millora dels existents.
  
- Els estudis de viabilitat previs a les mencionades activitats d'investigació.
  
- En la fase de desenvolupament precompetitiu:
  
- L'activitat de desenvolupament inclou la materialització dels resultats de la investigació industrial en un pla, esquema o disseny per a nous productes, mètodes o servicis, modificats o millorats, ja siga per a la venda o per a la utilització, inclosa la creació d'un primer prototip no comercialitzable. Pot comprendre també la formulació conceptual i el disseny d'altres productes, processos o servicis, així com projectes de demostració inicial o projectes pilot, amb les condicions establides en el règim d'ajudes mencionat en el paràgraf primer d'este article.
  
- No inclou les modificacions habituals o periòdiques efectuades en productes, línies de producció, processos de fabricació, servicis existents i altres operacions en curs, encara que les dites modificacions puguen representar-ne millores.
  
- Els estudis de viabilitat previs a les mencionades activitats de desenvolupament.
  
- En ambdues fases i només a favor de les PIME: l'assistència tècnica destinada a la difusió, sol·licitud i manteniment de les patents dels resultats de la investigació.
  
3. Es considerarà cost subvencionable:
  
- Les despeses del personal (investigadors, tècnics i personal auxiliar) empleat exclusivament en els projectes de I+D que són objecte de les ajudes.
  
- Els costos dels instruments i del material utilitzats exclusivament i de manera permanent per a l'activitat d'investigació, així com les plantes pilot.
  
- Els costos dels servicis d'assessoria i servicis equivalents utilitzats exclusivament per als projectes de I+D objecte de les ajudes, inclosos els coneixements tècnics, adquirits de fonts exteriors.
  
- Les despeses generals addicionals sufragades directament i derivades de l'activitat d'investigació industrial fins un màxim del 15% de l'import del projecte.
  
- Les despeses de materials, subministraments i productes semblants necessaris per a l'activitat d'investigació i desenvolupament. A més, en el cas de la investigació industrial, seran també subvencionables les despeses dels servicis tècnics de manteniment dels instruments d'investigació.
  
- Les despeses destinades als estudis externs de viabilitat previs a la I+D.
  
- Les despeses externes que es deriven de les activitats de difusió dels resultats de la investigació (sol·licitud i manteniment de les patents que beneficien les PIME).
  
4. Les intensitats màximes d'ajuda seran:
  
- 70% EBS, en el cas dels projectes d'investigació industrial.
  
- 45% EBS, en el cas dels projectes de desenvolupament precompetitiu.
  
- 75% EBS de les despeses dels estudis de viabilitat previs a projectes d'investigació industrial.
  
- 50% EBS de les despeses dels estudis de viabilitat previs a projectes de desenvolupament precompetitiu.
  
- En el cas de les activitats de difusió (sol·licitud i manteniment de les patents que beneficien les PIME) dels resultats de les investigacions, les intensitats de les ajudes poden aconseguir els mateixos tipus que les ajudes a les activitats d'investigació que són objecte de la difusió.
  
A més, un augment de 15 punts percentuals serà aplicable quan el projecte d'investigació s'inscriga en els objectius d'un projecte o d'un programa específic elaborat en el marc del programa marc comunitari d'investigació i desenvolupament. A més, un augment de 10 punts percentuals serà aplicable quan el projecte complisca almenys una de les condicions enumerades en l'apartat 5.10.4 de l'enquadrament de les ajudes de I+D (DOCE núm. C45/5). L'acumulació d'estos increments i de les intensitats d'ajuda prèviament mencionades no podrà excedir una intensitat màxima bruta del 75% per a la investigació industrial i del 50% per a les activitats de desenvolupament precompetitiu.
  
Article 15. Ajudes en matèria de suport a la inversió, la diversificació i la innovació
  
Les ajudes en matèria de suport a la inversió, la diversificació i la innovació, dels sectors inclosos en l'article 1, es concediran en el marc que s'establix a continuació:
  
1. Podran ser objecte d'ajudes les actuacions següents:
  
- Projectes de cooperació empresarial, dirigits a les pimes.
  
- Projectes d'implantació de sistemes de qualitat.
  
- Projectes innovadors, diversificadors del teixit industrial o generadors d'ocupació.
  
- Projectes dirigits a l'assistència a certàmens.
  
- Projectes dirigits a la incorporació de les empreses a la societat de la informació.
  
- Projectes de vigilància tecnològica.
  
- Projectes innovadors, diversificadors del teixit industrial o generadors d'ocupació, que afavorisquen la millora de la competitivitat a través d'inversions en actius fixos.
  
- Projectes de creació d'empreses i projectes innovadors, diversificadors o generadors d'ocupació desenvolupats per les pimes.
  
- Qualsevol projecte que en el camp de la inversió, la diversificació i la innovació, estiga d'acord amb les línies de suport de l'IMPIVA.
  
2. Es consideraran els següents costos incentivables, d'acord amb cada actuació susceptible de suport i amb les especificitats recollides en el règim d'ajudes.
  
- Inversions immaterials.
  
- Inversions materials.
  
- Despeses d'assessorament a pimes.
  
- Altres despeses associades al projecte per a pimes.
  
3. L'import màxim de les ajudes que podrà concedir-se serà:
  
- Cost de les inversions materials i immaterials, fins un 52% si la inversió es realitza a la província de València; fins un 50% si la inversió es realitza en la província de Castelló i fins un 55% si la inversió es realitza a la província d'Alacant.
  
- Fins al 50% de les despeses d'assessorament per part de consultors externs.
  
- Fins al 50% de les despeses associades al projecte.
  
Article. 16. Ajudes en matèria de formació
  
1. Les ajudes a la formació es concediran amb l'objectiu de formar els treballadors dels sectors inclosos en l'article 1, de manera que es facilite la seua adaptació professional als canvis tecnològics i estructurals de les empreses.
  
Les ajudes es concediran en el marc i amb les condicions establides en el règim d'ajudes aprovat per la Comissió Europea o la resta de la normativa sobre ajudes estatals.
  
2. Podran ser objecte d'ajudes les actuacions següents:
  
a) Formació general: aquella lligada al funcionament general de les empreses i que proporcione qualificacions complementàries aplicables no sols al lloc de treball actual o futur del treballador, sinó també a altres empreses.
  
b) Formació específica: aquella lligada a l'activitat específica de l'empresa i aplicable al lloc de treball actual o futur del treballador en l'empresa beneficiària.
  
3. Es considerarà cost subvencionable:
  
- Costos de personal docent.
  
- Despeses de desplaçament del personal docent i dels beneficiaris de la formació.
  
- Altres despeses corrents i l'amortització dels instruments i equips utilitzats.
  
- Despeses de servicis d'assessoria.
  
- Altres despeses objecte de cofinançament pel FSE, sempre que estiguen incloses en l'apartat 30 de les directrius sobre ajudes a la formació (98/C 343/07).
  
- Quan el curs siga impartit per un institut tecnològic, l'import facturat per l'institut tecnològic a l'empresa pel curs a mida, exclosos els costos de personal dels participants.
  
- Quan el curs siga impartit per la mateixa empresa, el material didàctic, el lloguer d'equips i locals i els costos del personal docent extern.
  
4. Les intensitats màximes d'ajuda seran:
  
a) Formació específica: 45%.
  
b) Formació general: 80% .
  
Article 17. Ajudes en matèria de mercats
  
1. Les ajudes en matèria de mercats dels sectors inclosos en l'article 1 es concediran en el marc que s'establix a continuació.
  
2. Podran ser objecte d'ajuda les actuacions següents:
  
- Actuacions de promoció en mercats.
  
- Creació i suport a marques.
  
- Campanyes de comunicació.
  
- Accions de promoció i difusió.
  
- Intercanvis d'interés empresarial i/o sectorial.
  
- Estudis sobre tendències emergents de consum.
  
- Investigacions de mercat.
  
- Estudis de conjuntura sectorial.
  
3. Les ajudes podran arribar fins al 100 per 100 del cost de l'actuació.
  
4. Es consideren despeses subvencionables les següents:
  
- Honoraris de contractació de consultories externes.
  
- Despeses de desplaçament.
  
- Despeses externe de disseny i maquetació de material de promoció.
  
- Despeses de contractació de promotors i demostradors en punts de venda.
  
- Publicitat en mitjans estrangers.
  
- Exposicions permanents en grans magatzems, botigues especialitzades i altres llocs comercials.
  
- Contractació d'espai, decoració i modulació d'estands.
  
- Altres accions de promoció com ara punt de venda, degustacions, desfilades, jornades tècniques o seminaris.
  
En el cas que els beneficiaris siguen petites i mitjanes empreses, estes ajudes tindran la consideració d'ajudes de minimis, d'acord amb el Reglament (CE) núm. 69/2001 de la Comissió, de 12 de gener del 2001, relatiu a l'aplicació dels articles 87 i 88 del Tractat CE a les ajudes de minimis (DOCE L 10/20 de 13 de gener del 2001).
  
DISPOSICIONS ADDICIONALS
  
Primera
  
1. Les ajudes previstes en la present orde queden supeditade al que disposen l'article 88.3 del Tractat Constitutiu de la Comunitat Europea i la resta de normativa aplicable en matèria de competència, en especial la relativa a determinats sectors agrícoles i industrials.
  
2. En el supòsit d'ajudes cofinançades amb fons europeus s'aplicarà el procediment establit en la present orde, i s'adequaran a les especialitats i compliran els requisits que, si és el cas, es determinen.
  
3. La publicitat de les esmentades ajudes haurà de realitzar-se d'acord amb la normativa comunitària en la matèria.
  
Segona
  
L'IMPIVA podrà convenir amb institucions financeres o de capital risc la tramitació de determinades ajudes.
  
Tercera
  
1. En el cas que els documents exigits ja els tinguera l'IMPIVA, el sol·licitant no estarà obligat a presentar-los, sempre que faça constar la data on es presentaren o, si és el cas, s'emeteren i que es declare la seua vigència.
  
2. En els supòsits d'impossibilitat material d'obtenir els documents, l'IMPIVA podrà requerir-ne al sol·licitant la presentació o, si de cas hi manca, l'acreditació per altres mitjans dels requisits a què es referisquen els documents.
  
DISPOSICIÓ FINAL
  
La present orde entrarà en vigor el dia de la seua publicació en el Diari Oficial de la Generalitat Valenciana.
  
València, 15 de setembre de 2005
  
El conseller d'Empresa, Universitat i Ciència,
  
JUSTO NIETO NIETO